Unkarin pääministeri Viktor Orbán sanoo unkarilaislehden haastattelussa, että Unkarin suhteet Yhdysvaltoihin voivat parantua merkittävästi Donald Trumpin presidenttikaudella. Orbánin mukaan Trump kertoi hänelle puhelinkeskustelussa Unkaria kohtaan tuntemastaan arvostuksesta.

– Puhuin puhelimessa Yhdysvaltain seuraavan presidentin kanssa, ja voin sanoa, että asemamme on parantunut huomattavasti, Orbán sanoi Vilaggazdasag-talouslehden mukaan.

– Hän kutsui minut Washingtoniin, ja sanoin hänelle, että en ole käynyt siellä pitkään aikaan, koska minua on kohdeltu kuin mustaa lammasta. Siihen hän vastasi nauraen: niin minuakin.

Orbán ilmoitti heinäkuussa tukevansa Trumpia Yhdysvaltain presidentinvaaleissa, ja hän oli myös yksi ensimmäisistä Trumpia onnitelleista valtionjohtajista.

Barack Obaman presidenttikaudella Yhdysvallat on syyttänyt vuonna 2010 valtaan noussutta Orbánia siitä, että tämä vie Unkaria kauemmas demokratiasta rajoittamalla muun muassa median ja kansalaisjärjestöjen toimintaa.

Orbánin johtama Unkari on ollut äänekäs EU:n pakolaispolitiikan kriitikko. Unkari vastustaa muun muassa pakolaiskiintiöitä ja turvapaikanhakijoiden siirtoja EU-maiden välillä.

Lähteet: AFP, Reuters